# *Csanytelek Község Önkormányzata Jegyzőjétől*





***6647 Csanytelek, Volentér János tér 2. sz.***

## ***🖀: 63/578-512, 06/20/3142365 Email: jegyzo@csanytelek.hu***

CS/692-1/2023.

**E l ő t e r j e s z t é s**

**Csanytelek Község Önkormányzata Képviselő-testülete 2023. április ülésére**

**Tárgy:** *a személyes gondoskodást nyújtó gyermekjóléti ellátások formáiról, azok igénybevételéről és a gyermekétkeztetés intézményi térítési díjairól szóló önkormányzati rendelet alkotása*

**Tisztelt Képviselő-testület!**

Visszautalok az Alsó- Tisza-ment Többcélú Óvodák és Mini Bölcsődék kialakítása ügyében eddig lefolytatott eljárásokra, melynek eredményeként mára már az intézmény *törzskönyvi nyilvántartásba való bejegyzése, alapító okirata módosítása jóváhagyása*  után a mini bölcsőde szolgáltatói nyilvántartásba vétele (korábban *működési engedély)* megkérése folyamata zajlik annak érdekében, hogy az átalakult intézmény 2023. május 1. napjával megkezdhesse az *óvodai nevelés mini bölcsőde ellátással kibővült feladata ellátását.*

Ennek a feladatellátásnak része az intézményen belüli *gyermekétkeztetés* biztosítása, amely a gyermekek védelméről és a gyámügyi igazgatásról szóló 1997. évi XXXI. törvény (a továbbiakban: Gyvt.) 21. § (1) bekezdése értelmében

* **mini bölcsődében,**
* **óvodában,**
* **általános iskolában** és
* **szünidő alatt**

*természetbeni ellátásként a gyermek életkorának megfelelő gyermekétkeztetést kell az önkormányzatnak biztosítania a gyermeket gondozó szülő kérelmére* a nem bentlakásos intézményben (a Gyvt. 21/A. § szerint) a mini bölcsődei ellátásban részesülő gyermek részére

* **mini bölcsődben**  *4 étkezést* (főétkezésként: *reggeli, ebéd,* kisétkezésként: *tízórai, uzsonna);*
* **óvodában, iskolában:**  *3 étkezést* (főétkezésként: *ebéd,* kisétkezésként: *tízórai, uzsonna)*

formájában.

***Ingyenes gyermekétkeztetést***és ***gondozást*** (100 %-os kedvezményként) annak *a mini bölcsődei ellátásban*, vagy *óvodai nevelésben részesülő gyermek számára kell biztosítani, aki*

1. **mini bölcsőde** és **óvoda** esetén:
2. rendszeres gyermekvédelmi kedvezményben részesül,

ab) tartósan beteg, vagy fogyatékos,

ac) olyan családban él, ahol 3 vagy több gyermeket nevelnek,

ad) családjában az egy főre jutó havi jövedelem összege (a szülő nyilatkozata alapján) nem haladja meg a legkisebb munkabér nettó összegének 130 %-át, vagy

ae) nevelésbe vették;

1. **általános iskola** esetén, az 1-8 évfolyamos nappali rendszerű iskolai oktatásban részt vevő tanulóként

ba) rendszeres gyermekvédelmi kedvezményben részesült, vagy

1. nevelésbe vették.

Az intézményi térítési díj összegének *50 %-os normatív kedvezményét*  kell biztosítani a Gyvt. 21/B. § alapján annak az általános iskolai tanulónak a számára, aki rendszeres gyermekvédelmi kedvezményben részesül.

**Szünidő alatti gyermekétkeztetés ingyenesen** illeti meg a hátrányos és halmozottan hátrányos helyzetű gyermeket, a rendszeres gyermekvédelmi kedvezményben részesülő gyermeket, *déli meleg főétkezés*  formájában az a)-b) pontban írt intézmények *zárva tartásának valamennyi munkanapján, nyári, őszi, téli és tavaszi szünetben.*

A fenti Gyvt. 21/A. § szerinti ellátásban részesülők köréből **mini bölcsőde** esetén az aa)-ac) pontban írtakra vonatkoztatott **gondozást is térítésmentesen** kell biztosítani.

A személyes gondoskodást nyújtó gyermekjóléti alapellátások és gyermekvédelmi szakellátások térítési díjáról és az igénylésükhöz felhasználható bizonyítékokról szóló 328/2011. (XII. 29.) Korm. rendelet (a továbbiakban: Korm. rendelet) 7. § vezette be *a gyermekétkeztetés normatív kedvezményének igénybevételéhez bölcsődei ellátás és óvodai nevelés esetére*  alkalmazandó *formanyomtatványt* (6. mellékletként), amely alkalmazása kötelező az érintettek számára.

Az intézményi térítési díjak megállapítása jogi kitételeit a Gyvt. 146. § – 151. § előírásai, továbbá a Korm. rendelet foglalja magában.

A Gyvt. 147. § (1) bekezdése akként rendelkezik, hogy *az intézményi térítési díj összege a szolgáltatási önköltség és a központi költségvetésről szóló törvény szerint biztosított állami támogatás különbözete.*

A *szolgáltatási önköltséget* az adott évre tervezett adatokra vetítve, a tárgyév április 1. napjáig kell a fenntartónak megállapítania, melyre alapozva kerülhet sor az intézményi térítési díjak összegének (esetünkben a Társulás székhely önkormányzata által) önkormányzati rendeletbe foglalására. A *mini bölcsőde* intézményi térítési díja megállapítása, a többcélú intézmény Felgyői tagintézménye tervezett nyitásának időpontja 2023. május 01. napja, mely időponttól kell hatályba léptetni a tárgyban kiadandó önkormányzati rendeletet. Az viszont egyértelmű, hogy változtatás nélkül marad hatályban az óvodai és általános iskolai térítési díj összege a fenti jogszabályhely betartása és közszolgáltató díjemelési kezdeményezése hiányában.

Az önköltség egyik fontos eleme a *nyersanyagköltség,*  amely a Gyvt. 151. § (3) bekezdése értelmében *az intézményi térítési díj alapja,* amelyet a Korm. rendelet 9. § (1) bekezdése értelmében *az ÁFA összegével növelten* kell rögzíteni. Ezen túl *üzemeltetési költségek* (rezsi) is felmerül, melynek összege nem jelenik meg az önkormányzati rendeletben az intézményi térítési díjban, viszont a szolgáltató a megrendelő felé leszámlázza azt is.

A fenntartó a szülővel szemben *személyi térítési díjban*  érvényesítheti a fent írtakat a Gyvt. 151. § (4) bekezdésében szabályozott feltételek szerint.

A személyi térítési díj összegét

1. az intézményi térítési díj napi, 27 % ÁFA értékével növelt összegének, továbbá
2. az igénybe-vett étkezések számának és
3. a normatív kedvezményekre (ingyenesség, vagy 50 % kedvezmény)

figyelemmel kell megállapítania az intézmény vezetőjének. Abban az esetben, amennyiben a szülő az ingyenes és kedvezményezett kategóriába sorolt a gyermekével, úgy az *intézményi térítési díj fizetése alól mentesített, tehát „mentes a személyi térítési díj megfizetése alól”* bejegyzéssel hozhat döntést, melynek az állami támogatás igénylésénél, továbbá a fenntartó által az intézmény adott évi költségvetése és annak támogatása megállapításakor lesz jelentősége.

A Gyvt. 147. § (2) bekezdése értelmében a *bölcsődei ellátás* esetében külön – külön kell megállapítani a gyermek *étkeztetésére* és *gondozására* vonatkozó *intézményi térítési díj havi összegét a fizetésre kötelezett* számára kibocsátott számlán*,*  az erről szóló önkormányzati rendeletben azzal az eltéréssel, hogy abban *egy-egy étkezésre leképezett nettó összeg szerepel napi bontásban.*  Az intézményi térítési díj megállapítása alól nem jelent kivételt az ingyenesen, kedvezményesen biztosított ellátás, hiszen az étkeztetés költségét akkor is ki kell egyenlítenie a számla benyújtására jogosított számára, amennyiben a díj fizetésére a szülő nem kötelezett.

Jelenleg a Felgyői óvodában és az általános iskolában a Felgyő Községi Önkormányzat által üzemeltetett konyha látja el a *gyermekétkeztetés közszolgáltatási feladatát*, melynek jogszerű működéséért az intézmény vezetőjén túl, a fenntartó is kötelezettséget vállal, tekintettel arra, hogy a szolgáltatást igénybe-vevők nem éltek panasszal, a szakhatóságok pedig kifogással, ami a konyha szabályszerű működését erősíti meg.

Az intézményi térítési díj megállapításának a központi jogszabályi kötelezésen túl azért van jelentősége, mert mind a *gyermekétkeztetés,* mind az *üzemeltetés költségeire állami támogatás igénylésére, lehívására és célszerű felhasználására jogosított az érintett intézmény.*  Gazdasági társaságtól vásárolt szolgáltatás esetén is jogosított a fenntartó állami támogatás igénylésére, amely a gyermekétkeztetés lebonyolításával összefüggő költségek fedezetére használható fel. Amennyiben nincs kellő fedezet az intézmény költségvetésében az óvodai nevelési és a bölcsődei ellátás feladata biztosítására, úgy a feladatot átruházó Tagönkormányzat adott évi költségvetése terhére nyújtott kiegészítő támogatás jelent garanciát a működőképesség fenntartására.

Felgyő Községi Önkormányzat költségvetését érinti a többcélú óvodák-mini bölcsődék szervezeti és működési átalakítása, mivel a mini bölcsődei feladatellátásban részt fog venni. Önkormányzati kiegészítő támogatás nyújtási kötelezettség az *óvodai nevelési feladatok és mini bölcsődei ellátás körébe sorolt gyermekétkeztetés ellátásával összefüggően felmerülő, állami támogatással le nem fedezett költségek tekintetében merülhet fel.*

Jelenleg két intézményi struktúrában valósul meg a gyermekétkeztetés feladata. Az *Atmöt* fenntartásában lévő, 2018. szeptember 01. napjától működő *Alsó- Tisza-menti Többcélú Óvodák és Mini Bölcsőde* intézménye helyben egy szervezeti egységben két helyszínen nyújtja az óvodai nevelést és a bölcsődei ellátást benne a gyermekétkeztetést.

Az Alsó- Tisza-menti Egyesített Óvoda helyébe 2018. szeptember 01. napjától belépett az *Alsó- Tisza-menti Többcélú Óvodák és Mini Bölcsőde, amely 2019. január 01. napjától az Alsó- Tisza-menti Többcélú Óvodák és Mini Bölcsődék székhelyeként Felgyő községben működő óvodai nevelés és az általános iskolai oktatás feladatellátása keretében a Felgyő Községi Önkormányzat által üzemeltetett konyha látja el a gyermekétkeztetés feladatát,* melynek díjtételét a jelenleg hatályos összegben hagyta jóvá a Társulás Társulási Tanácsa, az érintett Tagönkormányzat előzetes egyetértő támogató javaslata alapján.

A *Tömörkényi Mini Bölcsőde tagintézményébe beíratott bölcsődés gyermekek étkeztetését a Tömörkény Községi Önkormányzat által működtetett konyha biztosítja.* A gyermekétkeztetés térítési díja egy adagra jutó összegét az érintett Tagönkormányzat előzetesen kialakított véleménye alapján, egyetértő támogatásával hagyja jóvá a Társulás Társulási Tanácsa.

Az intézmény székhelye szerinti településen, Felgyő községben *óvodai nevelés feladata* keretében hajtja végre az intézmény a *gyermekétkeztetés feladatát*, melyhez szükséges feltételek maradéktalanul teljesülnek. Ez a feladatellátás 2023. május 1. napjától kibővül a *Felgyői Mini Bölcsődei ellátásban részesülő gyermekek étkeztetésével*, melynek díjtételére tett javaslatot a Társulás Társulási Tanácsa elfogadta és az önkormányzati rendelet alkotására jogosított testület által kiadatja.

A másik struktúra, az állami fenntartásban, Csanytelek községben közoktatási feladatot ellátó *Szent László Általános Iskolában* és a Felgyői székhelyen működő *László Gyula Általános Iskolában* zajló gyermekétkeztetés.

Mindháromt intézményben közös, hogy a feladatellátás az intézményen belül történik, amely több szempontból is szerencsés az étkezést igénybe vevő gyermekek számára.

A mini bölcsődei ellátás igénybe-vételére jelentkező gyermekek életkora a fél-éves kortól 2,5 éves korig terjed, mivel 2,5 éves kortól a gyermek óvodai nevelésben résztvevőként jöhet számításba. Az életkornak megfelelő étrend kialakítása nagy jelentőséggel bír az egészséges életmód biztosítása miatt. A mini bölcsődei és óvodai étkezés számában eltér ugyan, de étrendjét tekintve sok az azonosság, melyet a csatolt *heti étlap* tanúsít, akárcsak a díjtételek, amely a nyersanyagköltségre épül. A nyersanyagnorma meghatározásánál a közétkeztetésre vonatkozó, a táplálkozás-egészségügyi előírásokról szóló 34/2014. (IV. 30.) EMMI rendelet rendelkezéseire alapozva kért és kapott a fenntartó árajánlatot a szolgáltatást nyújtótól. A szolgáltató által az tagintézmény fenntartójának benyújtott árajánlatban szereplő összegeket a környező településeken alkalmazott intézményi térítési díjak összegével összevetve megállapíthatjuk, hogy az egy átlagos értéket képvisel és igazodik a központi közétkeztetésre vonatkozó irányelvekhez, ezért annak elfogadása megfelel mind a fenntartó és intézménye, mind a gyermekétkezést igénybe-vevő, mind a közszolgáltatást nyújtó érdekeinek. A *mini bölcsődében folytatott gyermekétkeztetésre* bekért nyersanyagnorma *nettó árakat tartalmaz minden étkezésre vonatkoztatva,* tehát az ÁFA összege a javasolt díjtételben nem szerepel, viszont annak összege a *vásárolt szolgáltatás számláján meg kell hogy jelenjen.*

A tárgyi előterjesztéshez csatolt árajánlat elfogadására irányuló javaslattal való ellátását kezdeményeztem az Alsó- Tisza-menti Önkormányzati Társulás Feladatellátójaként, a Gyvt. 151. § (1)-(3) bekezdésében foglaltakra hivatkozással.

A tárgyi előterjesztéshez csatolt *önkormányzati rendelet-tervezet*  a jogalkotásról szóló 2011. évi CXXX. törvény (a továbbiakban: Jat.) 5. § (1a) bekezdése értelmében készült, mint a Társulás Társulási Megállapodásában arra felhatalmazott képviselő-testület jogalkotása által, a Jat. 5. § (4) bekezdésében arra kötelezettként nyújtja be a három érintett önkormányzat (Tömörkény, Felgyő és Csanytelek községek) Képviselő-testületei elé előzetes jóváhagyásra.

Az önkormányzati rendelet területi és személyi hatálya a három érintett önkormányzat által az Atmöt fenntartásába adott többcélú óvodák-bölcsődék, továbbá a helyi általános iskolák (a továbbiakban együtt: oktatási-nevelési intézmények) által nyújtott *gyermekétkeztetést igénybe-vevő,* a Gyvt. 4. § (1) bekezdésében meghatározott személyekre terjed ki, továbbá akik a három érintett önkormányzat közigazgatási területén bejelentett lakóhellyel rendelkeznek.

A jogszabály időbeli hatálya a 2023/2024. oktatási-nevelési évre, 2023. május 1. napjától augusztus 31. napjáig napjáig, továbbá a jogszabály 2024. I. negyedévi – április 01. napjáig esedékes – felülvizsgálata időszakára vonatkozik.

A rendelet-tervezet *a személyes gondoskodást nyújtó ellátási formák* körében

1. a *mini* *bölcsődei napközbeni ellátás (gondozás) és gyermekétkezés,*
2. *óvodai nevelés és gyermekétkeztetés, továbbá a szünidő alatti gyermekétkezés*

*feladatát* jelöli meg, rögzítve a személyes gondoskodást nyújtó gyermekjóléti intézmény feladatellátása fent már írt helyszíneit.

*Az intézményi térítési díj összege* a tárgyi önkormányzati rendelet 1. mellékletében kap helyet, melyre a gyermekétkeztetés szolgáltatását nyújtó adott árajánlatot, melyben a *nyersanyag költsége*, a *rezsiköltségek* és a szolgáltatói *haszonkulcs szerinti nyeresége,* valamint e tételekre számított *általános forgalmi adó összege* külön – külön tételként látható. *Az intézményi térítési díj összegéből a díjfizetésre kötelezett jövedelmi viszonyaira alapozottan végzett számításból vezethető le a személyi térítési díj összege.*

A gyermekétkeztetést igénybe-vevő gyermek szülője, törvényes képviselője intézményi térítési díj fizetésére kötelezett -kivéve a menteskört-, akik díjfizetési kötelezettsége, a gyermekük által igénybe-vett *étkezések nyersanyag költségének általános forgalmi adóval növelt összege megtérítésére terjed ki.*

A záró rendelkezés a hatályba léptetés időpontjaként azért 2023. május 01. napját jelöli, mert vélelmezhetően a többcélú intézményben a Felgyői Mini Bölcsőde tagintézmény működése ettől az időponttól indulhat, míg az általános iskolai és óvodai gyermekétkeztetésre hatályos díjak összege nem változhat annak felülvizsgálata időpontjáig.

*Jogtechnika* szempontjából ez egy egységes szerkezetben kiadott új önkormányzati rendelet, melynek 1. melléklete a Csanytelek Község Önkormányzata Képviselő-testülete által tárgyban kiadott *önkormányzati rendelet 1. melléklete tartalma kap helyet, kibővítve a Felgyői mini bölcsődei ellátással, és annak díjtétele összegével,* a fent írtak érvényesítése okán.

**Tisztelt Képviselő-testület!**

A tárgyi *önkormányzati rendelet-tervezet kiadása* a Jat.-ban foglaltakkal való összhang megtartása érdekében is elkerülhetetlen, mivel a Gyvt. 29. § (1) bekezdésében és az Alaptörvény 32. cikk (1) bekezdés a) pontjában foglaltan, arra felhatalmazott, tehát az adott jogszabály megalkotására –származékos jogalapon – köteles, amit tovább erősít a Magyarország helyi önkormányzatairól szóló 2011. évi CLXXXIX. törvény 13. § (1) bekezdés 8. pontja szerinti *gyermekjóléti szolgáltatások és ellátások kötelező feladata* teljesítésére való kötelezésnek való megfelelés, valamint a Jat. 5. § (1a) bekezdése szerinti eljárásrend.

A Jat. 16. § - 19. §-a szerinti *jogszabály előkészítése* keretében a tárgyi előterjesztés, annak szerves részét képező *előzetes hatásvizsgálat*, az önkormányzati rendelet-tervezet *indokolása* és a *jogszabály-tervezet* képviselő-testületek elé terjesztése szükséges ahhoz, hogy a Társulás Társulási Tanácsa határozatába foglaltak szerint elrendelje tárgyban arra jogosított Társulási székhely önkormányzat számára önkormányzati rendelet kiadását, melyhez szükség van az érintett önkormányzatok előzetes támogató véleményére.

Az önkormányzati rendeletben foglaltak végrehajtása a lakosság körében nem igényel felkészülést, hiszen az eddig alkalmazott díjtételek nem változnak, továbbá az újonnan bevezetett díjtételek szinte a teljes igénybe-vevői körben mentes kategóriába esnek.

**Tisztelt Képviselő-testület!**

Indítványozom *tárgyi előterjesztés, az ahhoz csatolt előzetes hatásvizsgálat, az önkormányzati rendelet-tervezet, annak* *indokolás*ában foglaltak megvitatását, *változtatás nélküli elfogadását és önkormányzati rendelet kiadását* a fent írt központi jogszabályok (Gyvt. Jat.) érdekében a jogelvek betartása okán.

C s a n y t e l e k, 2023. április 11.

Tisztelettel:

…………………………………………

Kató Pálné jegyző

**…/2023. (IV. .. .) Ökt határozat**

**Tárgy:** *a személyes gondoskodást nyújtó gyermekjóléti ellátások formáiról, azok igénybevételééről és a gyermekétkeztetés intézményi térítési díjairól szóló 14/2018. (XI. 29.) önkormányzati rendelet módosításáról szóló önkormányzati rendelet alkotása*

**Határozati j a v a s l a t**

**Csanytelek Község Önkormányzata Képviselő-testülete** az Alsó- Tisza-menti Önkormányzati Társulás Társulási Megállapodása V. fejezete 11/b) pontja szerint eljárva, *előzetesen véleményezte tárgyi előterjesztésben foglaltakat, azzal egyetért* és támogatja

* a Magyarország helyi önkormányzatairól szóló 2011. évi CLXXXIX. törvény 13. § (1) bekezdés 8. pontjában írt *gyermekjóléti szolgáltatások, ellátások kötelező feladata* végrehajtása érdekében
* a gyermekek védelméről és gyámügyi igazgatásról szóló 1997. évi XXXI. törvény 29. § (1) bekezdés szerinti felhatalmazás alapján a Gyvt.21. § - 21/C. § és Gyvt. 146. – 151. § előírásainak betartásával,
* a jogalkotásról szóló 2011. évi CXXX. törvény 5. § (1a) bekezdése szerinti eljárásrendben,
* a személyes gondoskodást nyújtó gyermekjóléti alapellátások és gyermekvédelmi szakellátások térítési díjáról és az igénylésükhöz felhasználható bizonyítékokról szóló 328/2011. (XII. 29.) Korm. rendelet alapján,
* a táplálkozás-egészségügyi előírásokról szóló 34/2014. (IV. 30.) EMMI rendelet előírásainak figyelembevételével készített árajánlat szerinti,

tárgyban benyújtott *önkormányzati rendelet alkotását,* a csatolt *előzetes hatásvizsgálat, az általános és részletes indokolás változtatás nélküli elfogadását a Társulás Társulási Tanácsa általi jóváhagyásnak megfelelve, az érintett Tagönkormányzatai támogató véleményének figyelembe-vételével.*

Végrehajtás határideje: azonnal és folyamatos

Végrehajtásért felelős: Kató Pálné jegyző, a Társulás Feladatellátó jegyzője

Beszámolás határideje: a feladat végrehajtását követő soros ülésen

Határozatról értesítést kap:

* Erhard Gyula az Alsó- Tisza-menti Önkormányzati Társulás Társulási Tanácsa Elnöke, Csanytelek Község Polgármestere
* Horváth Lajos Felgyő Községi Önkormányzat Polgármestere (Helyben)
* Dr. Faragó Péter Felgyő Községi Önkormányzat Jegyzője (Helyben) és általa
* Felgyő Községi Önkormányzata Képviselő-testülete Tagjai (Helyben)
* Bánfi Sándor Tömörkény Községi Önkormányzat Polgármestere (Székhelyén)
* Kató Pálné jegyző, a Társulás Feladatellátója (Csanytelek)
* Szabóné Pálinkás Györgyi az Alsó- Tisza-menti Többcélú Óvodák és Mini Bölcsődék Vezetője
* Gyermekétkeztetést biztosító Felgyői Tagintézmény vezetője (Felgyő)
* Irattár